钦定古今图书集成/明伦汇编/氏族典/第066卷 > 《苏州府志》 > 朱晖
## 钦定古今图书集成/明伦汇编/氏族典/第066卷 > 《苏州府志》 > 朱晖

按《后汉书朱晖传》：“晖字文季，南阳宛人也。天下乱，与
家属奔入宛城，道遇群贼，略夺衣物，昆弟宾客皆惶
迫伏地，晖拔剑前曰：‘财物皆可取耳，诸母衣不可得’。
贼见其小，笑曰：‘童子内刀’。遂舍之而去。初，光武与晖
父岑有旧故，及即位，岑已卒，乃召晖拜为郎，寻以病
去。后为郡史。东平王苍闻而辟之，甚礼敬焉。帝当幸”
长安，以晖为卫士令。再迁临淮太守，坐法免。建初中，
南阳大饥，米石千馀，晖尽散其家资，以分宗里。初，晖
同县张堪素有名称，尝于太学见晖，乃把晖臂曰：“欲
以妻子托朱生。”晖以堪先达，未敢对，自后不复相见。
堪卒，晖闻其妻子贫困，乃自往候视，厚赈赡之。元和
中，肃宗巡狩，召拜尚书仆射。岁中，迁太山太守。是时
谷贵，县官经用不足，尚书张林上言，诏诸尚书通议。
晖奏“林言不可施行”，事遂寝。后陈事者复重述林前
议，晖复独奏。帝怒，窃责诸尚书，晖等皆自系狱三日，
诏敕出之。后迁为尚书令，以老病乞身，拜骑都尉。和
帝即位，窦宪北征匈奴，晖复上疏谏。顷之，病卒。